**Lacrimi pentru gurile de rai**

*CTN*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Printre case bătrânite

Se cârpesc potecile,

Lacrimi curg neostoite

La toate ferestrele!

Plâng dureri şi necuvinte

Prin toate odăile,

Dorurile răscolite

Privesc depărtările.

Zorile de primăvară

Iar au poposit în prag,

Dar prin colţuri de cămară

Plâng şi grinzile de fag!

Se aud pe sus, cocorii

Ce se-ntorc din depărtări;

Numai pe aici feciorii

Au plecat spre alte zări.

Din înalturi înflorite

M-au nins florile de mai,

Printre garduri zăbrelite

Plâng şi gurile de rai!

Frunzuliţă, iarbă grasă

Ce îmbraci cărările,

Stâmpără-mi dorul din casă

Şi-alină-mi durerile!

Că de-atât pustiu ce bate

Pe la toate porţile,

Numai vântul mai răzbate

Şi-mi tulbură minţile!